[{"text_idx": "#000004", "text": "Molly Burdon, myfyriwr Seicoleg ail flwyddyn ym Mhrifysgol Caerdydd, sy\u2019n edrych yn o\u0302l ar ei lleoliad gwaith dros saith mis yn DECIPHer"}, {"text_idx": "#000005", "text": "Roeddwn wrth fy modd i gael cynnig cyfle i gwblhau cyfnod blas ar waith rhithiol yn DECIPHer. Fel person dyslecsig, gyda diddordeb mewn seicoleg gymdeithasol a datblygiadol, roeddwn i am gael profiad gwaith yn y byd academaidd cyn fy mlwyddyn ar leoliad. Des i o hyd i hyn drwy Go Wales, cynllun sy\u2019n darparu profiad gwaith i fyfyrwyr Addysg Uwch sy\u2019n wynebu rhwystrau yn sicrhau cyflogaeth."}, {"text_idx": "#000007", "text": "Trwy gydol y saith mis diwethaf o weithio ar y prosiectau hyn, rwyf i wedi ymgymryd ag ystod eang o dasgau ymchwil. Roeddwn i\u2019n mynychu cyfarfodydd staff, yn gwirio ansawdd trawsgrifiadau cyfweliadau i sicrhau eu bod yn gywir ac yn ddienw, ac yn cyfrannu at ddadansoddiad data ansoddol dogfennau drwy dynnu a chodio gwybodaeth yn defnyddio NVivo, meddalwedd dadansoddi arbenigol. Yn arbennig, roeddwn i\u2019n mwynhau golygu canllawiau pynciau cyfweliad i randdeiliaid, rhieni, a disgyblion, oherwydd fy mod yn gallu cynnig golwg allanol ar eglurder y cwestiynau ac awgrymu newidiadau i wella hygyrchedd yr iaith a\u2019r derminoleg oedd yn cael eu defnyddio. Cefais gyfle hefyd i gysgodi cyfweliadau lled-strwythuredig yn ogystal a\u0302 grwpiau ffocws a gynhaliwyd ar Zoom. Roedd y rhain yn sesiynau diddorol a difyr oedd yn brofiad ymarferol gwerthfawr o\u2019r ffordd y cynhelir dulliau ymchwil ansoddol, eu heriau, a sut i addasu strwythur y canllaw pwnc yn hyblyg mewn ymateb i atebion y cyfranogwr i wella llif y cyfweliad."}, {"text_idx": "#000008", "text": "Fy hoff dasg oedd cael cyfle i archwilio gwahanol ddulliau casglu data rhithwir fyddai\u2019n fwy difyr a hygyrch i gynulleidfaoedd iau.\u2019"}, {"text_idx": "#000009", "text": "Yn ystod y lleoliad gwaith, mynychais fforymau niferus ar amrywiol bynciau, yn cynnwys \u2018Rhaglen Ymchwil Plentyndod Da\u2019 a \u2018Seicobwer: astudiaeth ansoddol o gwnsela digidol a gweithio o bell\u2019, a ehangodd fy ngwybodaeth am yr ymchwil sydd ar waith i les plant, yn ogystal ag ymchwil ansoddol mewn parthau eraill, fel seiciatreg. Ar ben hynny, cefais gysylltu ag aelodau eraill o staff DECIPHer i glywed am eu profiadau penodol a\u2019u taith drwy\u2019r byd academaidd gan fod gen i ddiddordeb yn y posibilrwydd o ddilyn gyrfa mewn ymchwil seicolegol. Mewn cyfarfodydd a\u0302 Joan Roberts, cyfarwyddwr SHRN, a Lianna Angel, cydymaith ymchwil feintiol, cefais gyngor hynod ddefnyddiol ar y gwahanol lwybrau y gallwch eu dewis i fynd i\u2019r byd academaidd a chyfleoedd ymchwil meintiol posibl ar gyfer y dyfodol."}, {"text_idx": "#000010", "text": "Ond fy hoff dasg yn y blas hwn ar waith oedd cael cyfle i archwilio gwahanol ddulliau casglu data rhithwir fyddai\u2019n fwy difyr a hygyrch i gynulleidfaoedd iau. Gan ddefnyddio platfform o\u2019r enw MIRO, creais enghraifft o weithgaredd bwrdd gwyn ar-lein y gellid ei ddefnyddio fel gweithgaredd amgen yn ystod grwpiau ffocws Ymagwedd Iechyd Meddwl yr Ysgol Gyfan a chyflwynais fy nghanfyddiadau i di\u0302m y prosiect. Roedd hwn yn gyfle gwych i ddangos fy nghreadigrwydd a magu fy hyder wrth gyflwyno syniadau unigryw i di\u0302m o ymchwilwyr gyda phob un yn gefnogol iawn ac yn cynnig adborth gwych!"}, {"text_idx": "#000012", "text": "Ers cyrraedd DECIPHer, rwyf i wedi datblygu sgiliau trosglwyddadwy amhrisiadwy fydd yn gwella fy nghyflogadwyedd ar o\u0302l graddio. Mae\u2019r profiad ymchwil ansoddol hwn wedi fy ngalluogi i wella fy meddwl beirniadol, trwy addasu canllawiau pwnc a chynnal dadansoddiadau o ddogfennau, yn ogystal a\u0302 fy sgiliau datrys problemau trwy greu dulliau casglu data amgen. Mae fy hyder wedi codi\u2019n esbonyddol drwy gymryd rhan mewn cyfarfodydd ti\u0302m, cynnig syniadau yn ystod trafodaethau a thrwy ddysgu defnyddio meddalwedd newydd. Mae\u2019r arweiniad a gefais i gan Jordan i ddatblygu fy sgiliau cyflogadwyedd hefyd wedi helpu i hybu fy CV, ac wedi bod yn hanfodol i sicrhau cyfle ymchwil dramor ar gyfer fy lleoliad prifysgol y flwyddyn nesaf!"}, {"text_idx": "#000013", "text": "Yn gyffredinol, mae wedi bod yn gyfle anhygoel i weithio ochr yn ochr ag academyddion profiadol, sydd wedi fy nghroesawu i\u2019n gynnes o\u2019r dechrau a gwneud i mi deimlo fel aelod gwerthfawr o\u2019r ti\u0302m. Allwn i ddim argymell ymgymryd a\u0302 phrofiad gwaith yn DECIPHer yn fwy! Hoffwn ddiolch i holl di\u0302m DECIPHer am y cyfle i gael lleoliad mor eithriadol a gwerth chweil, yn ogystal ag Amy Edwards a Rachel Brown am eu harweiniad ar y prosiect Dull Ysgol Gyfan. Yn benodol, hoffwn ddiolch i Jordan am fod yn fentor rhagorol, amyneddgar a chefnogol, sydd wedi cymryd yr amser i gefnogi fy nysgu a rhannu ei arbenigedd dros y saith mis diwethaf. Rwyf wedi mwynhau\u2019r lleoliad yn fawr \u2013 yn enwedig ymddangosiad rheolaidd Flo (cath Jordan) mewn cyfarfodydd ti\u0302m \u2013 ac rwy\u2019n edrych ymlaen at ddilyn gyrfa mewn ymchwil!"}]